CELEX: 32022D0521
Language: sl
Date: 2022-03-28 00:00:00
Title: Sklep (EU, Euratom) 2022/521 Evropskega parlamenta, Sveta in Komisije z dne 28. marca 2022 o imenovanju članov nadzornega odbora Evropskega urada za boj proti goljufijam (OLAF)

1.4.2022   
               
               
                  SL
               
               
                  Uradni list Evropske unije
               
               
                  L 104/71
               
            
         SKLEP (EU, Euratom) 2022/521 EVROPSKEGA PARLAMENTA, SVETA IN KOMISIJE
         z dne 28. marca 2022
         o imenovanju članov nadzornega odbora Evropskega urada za boj proti goljufijam (OLAF)
         EVROPSKI PARLAMENT, SVET IN EVROPSKA KOMISIJA SO –
         ob upoštevanju Pogodbe o delovanju Evropske unije,
         ob upoštevanju Pogodbe o ustanovitvi Evropske skupnosti za atomsko energijo,
         ob upoštevanju Uredbe (EU, Euratom) št. 883/2013 Evropskega parlamenta in Sveta z dne, kot je bila spremenjena (1), o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (2) ter zlasti člena 15(2) Uredbe,
         ob upoštevanju naslednjega:
         
                     (1)
                  
                  
                     V členu 15(2) Uredbe (EU, Euratom) št. 883/2013 je določeno, da nadzorni odbor Evropskega urada za boj proti goljufijam (OLAF) sestavlja pet neodvisnih članov z izkušnjami pri opravljanju visoke pravosodne, preiskovalne ali primerljive funkcije, ki je povezana s področji dejavnosti Urada. Soglasno jih imenujejo Evropski parlament, Svet in Komisija. V sklepu o imenovanju članov nadzornega odbora je vključen tudi rezervni seznam s potencialnimi člani, ki lahko nadomestijo člane nadzornega odbora za preostanek mandata zaradi odstopa, smrti ali trajne nezmožnosti za delo enega ali več članov.
                  
               
                     (2)
                  
                  
                     V skladu s členom 15(3) Uredbe (EU, Euratom) št. 883/2013 mandat članov nadzornega odbora traja pet let in ga ni mogoče obnoviti. Da bi nadzorni odbor ohranil strokovno znanje in izkušnje, se izmenično zamenjajo trije oziroma dva člana.
                  
               
                     (3)
                  
                  
                     V skladu s členom 15(6) Uredbe (EU, Euratom) št. 883/2013 člani nadzornega odbora v skladu z veljavnimi pravili Komisije prejemajo dnevna nadomestila, prav tako se jim povrnejo stroški, ki jih imajo z opravljanjem svojih nalog.
                  
               
                     (4)
                  
                  
                     V skladu s členom 15(7) Uredbe (EU, Euratom) št. 883/2013 člani nadzornega odbora pri opravljanju svojih nalog ne smejo zahtevati ali sprejemati navodil od nobene vlade ali institucije, organa, urada ali agencije.
                  
               
                     (5)
                  
                  
                     V skladu s členom 10(5), tretji pododstavek, Uredbe (EU Euratom) št. 883/2013 člane nadzornega odbora pri izvajanju dolžnosti zavezuje obveznost varovanja poslovne skrivnosti, ki velja tudi po izteku njihovega mandata.
                  
               
                     (6)
                  
                  
                     V skladu s členom 1 Sklepa (EU, Euratom) 2016/1201 Evropskega parlamenta, Sveta in Komisije z dne 13. julija 2016 o imenovanju članov nadzornega odbora OLAF so dolžnosti dveh članov nadzornega odbora, Grażyne Stronikowske in Rafaela Muñoza Lópeza-Carmone, prenehale 12. julija 2021, dolžnosti treh članov, Jana Mulderja, Marie Helene Pereira Loureiro Correia Fazenda in Dobrinke Mihaylove, pa 22. januarja 2022. V skladu s členom 15(4) Uredbe (EU, Euratom) št. 883/2013 navedeni člani po izteku mandata še naprej opravljajo svojo funkcijo do zaključka postopka imenovanja novih članov nadzornega odbora. Zato bi bilo treba imenovati nove člane, ki bodo nadomestili teh pet članov, ob upoštevanju izmeničnega nadomeščanja iz člena 15(3) Uredbe (EU, Euratom) št. 883/2013. Dve osebi, katerih mandat se začne takoj, in tri osebe, katerih mandat se začne 23. septembra 2022, so bile izbrane z žrebom.
                  
               
                     (7)
                  
                  
                     Evropski parlament, Svet in Komisija po izbirnem postopku ugotavljajo, da osebe, ki bodo imenovane za člane nadzornega odbora, in tiste, ki so uvrščene na rezervni seznam potencialnih članov, izpolnjujejo zahtevi, določeni v členu 15(2) Uredbe (EU, Euratom) št. 883/2013, glede neodvisnosti in izkušenj pri opravljanju visoke pravosodne, preiskovalne ali primerljive funkcije, ki je povezana s področji dejavnosti OLAF. Osebe z rezervnega seznama so razvrščene glede na uspešnost v izbirnem postopku –
                  
               SKLENILI:
         
            Člen 1
            
               1.   Za člana nadzornega odbora Evropskega urada za boj proti goljufijam (OLAF) sta z dnem začetka veljavnosti tega sklepa kot zamenjava za člana, katerih mandat se je iztekel julija 2021, imenovana:
               
                           —
                        
                        
                           Dušan STERLE,
                        
                     
                           —
                        
                        
                           Carsten ZATSCHLER.
                        
                     
            
               2.   Za člane nadzornega odbora Evropskega urada za boj proti goljufijam (OLAF) so s 23. septembrom 2022 kot zamenjava za člane, katerih mandat se je iztekel januarja 2022, imenovani:
               
                           —
                        
                        
                           Teresa ANJINHO,
                        
                     
                           —
                        
                        
                           Marita SALGRAVE,
                        
                     
                           —
                        
                        
                           Angelo Maria QUAGLINI.
                        
                     
            
               3.   Če katera od navedenih oseb izstopi iz nadzornega odbora, umre ali postane trajno nezmožna za delo, se nemudoma za preostanek mandata nadomesti s prvo osebo, ki še ni nadomestila člana v nadzornem odboru in je navedena na naslednjem seznamu:
               
                           —
                        
                        
                           Thierry CRETIN,
                        
                     
                           —
                        
                        
                           Ilias KONSTANTAKOPULOS,
                        
                     
                           —
                        
                        
                           Maria STILIANIDI,
                        
                     
                           —
                        
                        
                           Andrei Atila Luca CHENDI,
                        
                     
                           —
                        
                        
                           Sophie DE WAEL,
                        
                     
                           —
                        
                        
                           Igors LUDBORŽS,
                        
                     
                           —
                        
                        
                           Gabriella NAGY,
                        
                     
                           —
                        
                        
                           Joaquin SILGUERO ESTAGNAN.
                        
                     
         
         
            Člen 2
            Člani nadzornega odbora se ne smejo ukvarjati z zadevami, v katerih imajo neposredno ali posredno osebne interese, zlasti družinske in finančne interese, ki bi lahko ogrozili njihovo neodvisnost.
         
         
            Člen 3
            Komisija v skladu s svojimi veljavnimi pravili določi znesek povračila stroškov, ki jih imajo člani nadzornega odbora z opravljanjem svojih nalog, dnevno nadomestilo za vsak dan opravljanja teh nalog ter postopek povračila in izplačila.
         
         
            Člen 4
            Komisija navedene osebe obvesti o tem sklepu in nemudoma obvesti tudi osebe, ki v skladu s členom 1(3) nadomestijo člane nadzornega odbora.
         
         
            Člen 5
            Ta sklep začne veljati 28. marca 2022.
         
         
            V Bruslju, 28. marca 2022.
            
               
                  Za Evropski parlament
               
               
                  predsednica
               
               Roberta METSOLA
            
            
               
                  Za Svet
               
               
                  predsednik
               
               Bruno LE MAIRE
            
            
               
                  Za Komisijo
               
               
                  komisar
               
               Johannes HAHN
            
         
         
            (1)  Uredba (EU, Euratom) 2020/2223 Evropskega parlamenta in Sveta z dne 23. decembra 2020 o spremembi Uredbe (EU, Euratom) št. 883/2013 glede sodelovanja z Evropskim javnim tožilstvom in učinkovitosti preiskav Evropskega urada za boj proti goljufijam (UL L 437, 28.12.2020, str. 49).
         
            (2)  UL L 248, 18.9.2013, str. 1.